ESSO-เครือเอ็กซอนโมบิล มอบเงิน 3 หมื่นบ. “มูลนิธิเด็กอ่อนในสลัม” หนุนจัดซื้อถุงยังชีพ
ESSO-บริษัทในเครือเอ็กซอนโมบิลในประเทศไทย มอบเงิน 3 หมื่นบ. สนับสนุนการจัดซื้อถุงยังชีพเครื่องอุปโภคบริโภค เพื่อช่วยเหลือเด็กอ่อนและครอบครัว ผ่านทางมูลนิธิเด็กอ่อนในสลัม
8 ก.พ. 2565

บริษัท เอสโซ่ (ประเทศไทย) จำกัด (มหาชน) หรือ ESSO และบริษัทในเครือเอ็กซอนโมบิลในประเทศไทย สนับสนุนการจัดซื้อถุงยังชีพเครื่องอุปโภคบริโภค เพื่อช่วยเหลือเด็กและครอบครัวที่ประสบความเดือดร้อนจากสถานการณ์การระบาดของเชื้อไวรัสโควิด-19 ของมูลนิธิเด็กอ่อนในสลัม ในพระอุปถัมภ์สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์
สำหรับในโอกาสนี้ ดร.ทวีศักดิ์ บรรลือสินธุ์ กรรมการ ESSO พร้อมด้วย นายยุทธนา เอื้ออัมพร ปรึกษาชุมชนสัมพันธ์ เป็นผู้แทนมอบเงินบริจาคเพื่อช่วยเหลือเด็กอ่อนและครอบครัวแก่ นางศีลตา รังสิกรรพุม ผู้จัดการมูลนิธิฯ พิธีมอบจัดขึ้นที่บ้านสมวัย มูลนิธิเด็กอ่อนในสลัม ในพระอุปถัมภ์สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์
โดยมูลนิธิเด็กอ่อนในสลัม ให้การดูแลช่วยเหลือเด็กเล็กอายุ 0-5 ปี ที่ครอบครัวยากจน แตกแยก ติดยาเสพติด ติดคุก หรือเด็กที่ถูกทอดทิ้งให้อยู่กับผู้สูงอายุผ่านบ้านสมวัยของมูลนิธิฯ เพื่อให้ได้รับการดูแลในเรื่องอาหาร การดูแลสุขภาพ พัฒนาการ กิจกรรมการเรียนรู้ เพื่อให้เด็กได้รับการพัฒนาอย่างรอบด้านควบคู่ไปกับการฟื้นฟู พัฒนาครอบครัวที่ประสบปัญหา ปัจจุบันมีเด็กในความดูแลจำนวน 350 คน